**Մարզպետի տեղակալ Վարդան Ալեքսանյանը Մովսեսում մասնակցել է գյուղի օրվան նվիրված տոնական միջոցառումներին 12.08.2017**

 Օգոստոսի 12-ին Տավուշի մարզպետի տեղակալ Վարդան Ալեքսանյանը Բերդի տարածաշրջանի Մովսես գյուղում մասնակցել է գյուղի օրվան նվիրված տոնական միջոցառումներին: Տոնական միջոցառումների շարքը մեկնարկել է մատաղի մատուցման արարողությամբ: Այնուհետև տեղի է ունեցել հանդիսավոր նիստ, որին մասնակցել է նաև Վարդան Ալեքսանյանը: Մարզպետի տեղակալը մարզպետ Հովիկ Աբովյանի անունից ողջույնի ու շնորհավորանքի խոսք է ասել օրվա առթիվ, հանդես եկել ելույթով: Իր ելույթում Վարդան Ալեքսանյանը մասնավորապես կարևորել է միջոցառման անցկացումը սահմանապահ գյուղում, որտեղ, ի հեճուկս հակառակորդների, ապրում և արարում է Տավուշի հերոսական ժողովուրդը: ,,Տոնելով գյուղի օրը՝ մովսեսցին շեշտում է հայրենի հողին իր կառչածությունը, նա ոչ միայն չի հեռանում հայրենիքից, այլև արտասահմանում ապրող կարող համագյուղացիների ուժերն ուղղում է գյուղի խնդիրների լուծմանը: Տոնակատարության կազմակերպումը խրախուսելի է, քանզի այն վերանորոգում է աշխարհի տարբեր ծագերում ապրող մովսեսցիների ոգեղեն կապը բնօրրանի հետ, ներշնչում նրանց հոգևոր միասնականության զգացողություն: Աներկբայորեն մեր պետականության հիմքը ամուր Մովսեսն է և Մովսեսի նման սահմանապահ մյուս գյուղերը, որտեղ հազարամյակներ շարունակ ապրել և շարունակելու է ապրել խաղաղասեր, աշխատասեր և ընդունակ հայը»,-ամփոփել է խոսքը մարզպետի տեղակալը: